Komisijos reglamentas (EB) Nr. 1093/2001
2001 m. birželio 1 d.
iš dalies keičiantis Komisijos reglamentą (EB) Nr. 245/2001, nustatantį išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 27 d. Tarybos reglamentą (EB) Nr. 1673/2000 dėl bendro pluoštinių linų ir kanapių rinkų organizavimo [1], ypač į jo 9 ir 14 straipsnius,
kadangi:
(1) Siekiant paaiškinti tam tikras Komisijos reglamento (EB) Nr. 245/2001 [2], nustatančio išsamias Tarybos reglamento (EB) Nr. 1673/2000 taikymo taisykles, nuostatas, minėtojo reglamento tekstą reikia iš dalies pakeisti.
(2) Reglamento 1673/2000 5 straipsnyje nustatytos tam tikros nuostatos, siekiant išvengti sutrikimų dėl nelegalių kanapių pasėlių pluoštinių kanapių rinkoje. Dėl to minėtame straipsnyje numatoma išduoti kanapių importo licenciją ir nustatyti importuojamų kanapių žaliavos ir kanapių sėklų kontrolės sistemą bei apribojamas kanapių sėklų importas, leidžiant tik įgaliotiesiems importuotojams importuoti ne sėjai skirtas kanapes. Reikėtų numatyti standartinę licenciją, patvirtinančią importuojamų kanapių atitiktį nustatytoms sąlygoms. Taip pat reikėtų numatyti, kad atitinkamos valstybės narės nustatytų importuojamų kanapių kontrolės sistemą ir priimtų susitarimus dėl licencijų išdavimo importuotojams, įvežantiems ne sėjai skirtas kanapių sėklas. Taip pat reikėtų numatyti nuostatas dėl valstybių narių prekybos tokiomis sėklomis.
(3) Kad valstybės narės ir ekonominės veiklos vykdytojai galėtų prisitaikyti prie naujų kanapių importo nuostatų, reikėtų numatyti nuostatą dėl jų taikymo nuo 2001 m. lapkričio 1 d. Dėl to kontrolės priemonės, galiojančios iki minėtosios datos, toliau taikomos iki 2001 m. spalio 31 d.
(4) Šiame reglamente numatytos priemonės atitinka Linų ir kanapių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 245/2001 iš dalies keičiamas taip:
1) 6 straipsnio 2 dalies e punkte po žodžio "sutarčių" įterpiami žodžiai "ir apdorojimo sutarčių".
2) 15 straipsnio 1 dalies c punktas pakeičiamas šiuo tekstu:
"c) iš Bendrijos kilmės šiaudelių gauto ilgo linų pluošto, trumpo linų pluošto ir kanapių pluošto kiekių, saugojamų atitinkamo laikotarpio pabaigoje, suvestinę už kiekvienus prekybos metus."
3) Įterpiamas toks 17a straipsnis:
"17a straipsnis
Importuojamos kanapės
1. Reglamento (EB) Nr. 1673/2000 5 straipsnio 2 dalies pirmojoje pastraipoje nurodyta licencija atitinka šio reglamento priede pateiktą pavyzdį. Licencija išduodama tik tada, kai importuojančiai valstybei narei įrodoma, kad buvo įvykdytos visos nustatytos sąlygos.
Nepažeidžiant 2 dalies, atitinkamos valstybės narės nustato paraiškos licencijai gauti pateikimo, licencijos išdavimo ir naudojimo sąlygas. Tačiau būtina užpildyti 1, 2, 4, 14, 15, 16, 17, 18, 20, 24 ir 25 licencijos blanko langelius.
Atitinkama valstybė narė nustato Reglamento (EB) Nr. 1673/2000 5 straipsnio 2 dalies antrojoje pastraipoje nurodytą patikrinimų sistemą.
2. Reglamento (EB) Nr. 1673/2000 5 straipsnio 2 dalies trečiosios įtraukos tikslais, atitinkamos valstybės narės nustato tvarką dėl importuotojų, importuojančių ne sėjai skirtas kanapių sėklas, įgaliojimo. Toje tvarkoje nustatomos įgaliojimo išdavimo, kontrolės ir pažeidimų atveju taikytinų nuobaudų sąlygos.
Importuojant pirmojoje pastraipoje nurodytas kanapių sėklas, 1 dalyje nurodyta licencija išduodama tik su sąlyga, jei įgaliotasis importuotojas įsipareigoja per valstybių narių nustatytose sąlygose nurodytą laikotarpį kompetentingoms institucijoms pateikti dokumentus, patvirtinančius, kad su licencijoje nurodytomis kanapių sėklomis per mažiau kaip 12 mėnesių laikotarpį nuo licencijos išdavimo datos buvo atlikta viena iš šių operacijų:
- buvo nustatyta, kad kanapių sėklos netinka sėjai,
- gaminant pašarus gyvūnams, kanapių sėklos buvo sumaišytos su kitų rūšių sėklomis ir sudaro ne daugiau kaip 15 % viso mišinio, o išimtiniais atvejais - ne daugiau kaip 25 %, kai to reikalauja pagrindimą pateikęs įgaliotasis importuotojas,
- kanapių sėklos buvo reeksportuotos į Bendrijai nepriklausančią šalį.
Tačiau, jeigu su dalimi licencijoje nurodytų kanapių sėklų per 12 mėnesių laikotarpį nebuvo atlikta viena iš pirmiau nurodytoje pastraipoje nurodytų operacijų, atitinkama valstybė narė pagrindimą pateikusio įgaliotojo importuotojo prašymu minėtą terminą gali pratęsti vienam arba dviems šešių mėnesių laikotarpiams.
Antroje pastraipoje nurodytuose operacijas atlikusių ekonominės veiklos vykdytojų parengtuose patvirtinimuose pateikiama ši informacija:
- valstybės narės pavadinimas ir tikslus adresas bei ekonominės veiklos vykdytojo parašas,
- atliktos operacijos, atitinkančios antrojoje pastraipoje nustatytas sąlygas, apibūdinimas ir jos atlikimo data,
- kanapių sėklų, su kuriomis susijusi operacija, kiekis kilogramais.
3. Kiekviena atitinkama valstybė narė, atsižvelgdama į rizikos analizę, tikrina patvirtinimų, susijusių su 2 dalies antrojoje pastraipoje nurodytomis valstybės narės teritorijoje atliktomis operacijomis, tikslumą.
Tam tikrais atvejais importuojanti valstybė narė atitinkamai valstybei narei išsiunčia pastarosios teritorijoje atliktų operacijų patvirtinimų, kuriuos pateikė įgaliotieji importuotojai, kopijas. Jeigu pirmojoje pastraipoje nurodytos kontrolės metu nustatomi pažeidimai, atitinkama valstybė narė apie juos informuoja importuojančios valstybės narės kompetentingą instituciją.
4. Valstybės narės Komisiją informuoja apie nuostatas, kurias jos priima, taikydamos 1 ir 2 straipsnio dalies reikalavimus.
Ne vėliau kaip iki kiekvienų metų sausio 31 d. valstybės narės informuoja Komisiją apie taikytas nuobaudas arba priemones, susijusias su ankstesniais prekybos metais nustatytais pažeidimais.
Valstybės narės Komisijai išsiunčia institucijų, atsakingų už licencijų išdavimą ir šiame straipsnyje nurodytą kontrolę, pavadinimus ir adresus, kuriuos Komisija perduoda kitoms valstybėms narėms."
4) 19 straipsnio trečia pastraipa pakeičiama šiuo tekstu:
"Reglamentai (EEB) Nr. 1523/71, (EEB) Nr. 1164/89, (EEB) Nr. 1784/93 ir (EB) Nr. 452/1999 toliau taikomi 1998/99, 1999/2000 ir 2000/01 prekybos metams."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo 2001/02 prekybos metų. Tačiau 1 straipsnio 3 dalis taikoma nuo 2001 m. lapkričio 1 d., o 2001 m. birželio 30 d. galiojusios nacionalinės kontrolės priemonės taikomos kanapių importui iki 2001 m. spalio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. birželio 1 d.